חוק הדואר (תיקון מס' 12), התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2609, עמ' 450, 2017-03-08T00:00:00+02:00
חוק הדואר (תיקון מס' 12), התשע"ז-2017 (להלן – החוק) קובע כי מי ששולח דואר רשום חייב לציין על גבי דבר הדואר את הפרטים הבאים: שם השולח ואם השולח הוא מיופה כוח - גם את שם האדם שייפה את כוחו, מען השולח והאפשרות שחזקת מסירה הקבועה בדין תחול לגבי דבר הדואר. בהתאמה לחובות השולח, נקבע כי בעל רישיון למתן שירותי דואר לא יקבל למשלוח דואר רשום, שלא מצוינים על גביו הפרטים האמורים, ופרטים אלה יצוינו גם בהודעה אשר מזמינה את הנמען לאסוף את דבר הדואר. החוק פוטר את המדינה ומוסדותיה, שהם, לעניין זה, משרדי הממשלה ויחידות הסמך שלהם, משטרת ישראל, הרשות הארצית לכבאות והצלה, בתי משפט ובתי דין, מהחובה לרשום את שם השולח ומענו, ובמקום זאת יירשם רק שם השולח – "מדינת ישראל". 
כמו כן, מסמיך החוק את מנכ"ל משרד התקשורת להטיל עיצום כספי על בעל רישיון כהגדרתו בחוק הדואר התשמ"ו-1986, בשל הפרת הוראות החוק.